Oficiālais Vēstnesis L 172 , 26/06/2001 Lpp. 0001 - 0002



Padomes Lēmums (2001. gada 14. maijs) par Nolīguma noslēgšanu Eiropas Kopienas vārdā starp Amerikas Savienoto Valstu valdību un Eiropas Kopienu par biroja iekārtu energoefektivitātes marķēšanas programmu koordinēšanu (2001/469/EK) EIROPAS SAVIENĪBAS PADOME, ņemot vērā Eiropas Kopienas dibināšanas līgumu, un jo īpaši tā 175. panta 1. punktu saistībā ar 300. panta 2. punkta pirmās daļas pirmo teikumu, 3. punkta pirmo daļu un 300. panta 4. punktu, ņemot vērā Komisijas priekšlikumu, ņemot vērā Eiropas Parlamenta atzinumu, tā kā: (1) Ir jāapstiprina Amerikas Savienoto Valstu valdības un Eiropas Kopienas Nolīgums par biroja iekārtu energoefektivitātes marķēšanas programmu koordinēšanu, kas 2000. gada 19. decembrī tika parakstīts Vašingtonā. (2) Īstenošanas pārskatīšanu ir uzdots veikt Nolīgumā noteiktajai tehniskajai komisijai. (3) Katra puse ir izraudzījusies pārvaldības organizāciju. Kopiena par pārvaldības organizāciju ir izraudzījusies Komisiju. Puses drīkst grozīt šo nolīgumu un tā pielikumus un pievienot jaunus pielikumus, savstarpēji par to vienojoties. (4) Būtu jāizveido attiecīgas Kopienas procedūras, lai nodrošinātu to, ka šis nolīgums darbojas pareizi. Komisijai, kurai palīdz Padomes izraudzīta īpaša komiteja, ir nepieciešams piešķirt pilnvaras veikt konkrētus tehniskus grozījumus šajā nolīgumā un pieņemt konkrētus lēmumus tā ieviešanai. Visos citos gadījumos lēmums ir jāpieņem saskaņā ar parastajām procedūrām, IR PIEŅĒMUSI ŠĀDU LĒMUMU. 1. pants Ar šo Kopienas vārdā apstiprina Amerikas Savienoto Valstu valdības un Eiropas Kopienas Nolīgumu par biroja iekārtu energoefektivitātes marķēšanas programmu koordinēšanu, ieskaitot tā pielikumus. Nolīguma teksts un tā pielikumi ir pievienoti šim lēmumam. 2. pants Padomes priekšsēdētājs Kopienas vārdā sniedz Nolīguma [1] XII panta 1. punktā paredzēto paziņojumu. 3. pants 1. Komisija pārstāv Kopienu Nolīguma VI pantā paredzētajā tehniskajā komisijā, un tai palīdz Padomes izraudzītā īpašā komiteja. Pēc apspriešanās ar īpašo komiteju Komisija izdara paziņojumus, īsteno sadarbību un pārskata ieviešanu un paziņojumus, kas minēti Nolīguma V panta 5. punktā, VI panta 1. un 2. punktā un VIII panta 4. punktā. 2. Ar nolūku sagatavot Kopienas nostāju attiecībā uz specifikācijām un biroja iekārtu sarakstu Nolīguma C pielikumā Komisija ņem vērā visus Eiropas Kopienas Energy Star padomes (ECESB) atzinumus, kas minēti Eiropas Parlamenta un Padomes regulas projekta par Kopienas biroja iekārtu energoefektivitātes marķēšanas programmu 8. un 11. pantā. 3. Kopienas nostāju attiecībā uz lēmumiem, kas jāpieņem pārvaldības organizācijām, par Nolīguma C pielikumā uzskaitīto biroja iekārtu tehnisko specifikāciju grozījumiem nosaka Komisija pēc apspriešanās ar īpašo komiteju, kas minēta šā panta 1. punktā. 4. Visos citos gadījumos Kopienas nostāju attiecībā uz lēmumiem, kuris jāpieņem pārvaldības organizācijām vai pusēm, nosaka Padome pēc Komisijas priekšlikuma saskaņā ar Līguma 300. pantu. Briselē, 2001. gada 14. maijā Padomes vārdā — priekšsēdētājs L. Rekke [1] Nolīguma spēkā stāšanās datumu publicēs Eiropas Kopienu Oficiālajā Vēstnesī. --------------------------------------------------